钦定古今图书集成/明伦汇编/氏族典/第275卷 > 王祯
## 钦定古今图书集成/明伦汇编/氏族典/第275卷 > 王祯

按《明外史王祯传﹕》：“祯字维祯，吉水人。成化初，由国子
生授夔州通判。二年判襄阳。石和尚流劫至巫山督
盗，同知王基者怯不救，祯即代勒所部民兵击杀其
魁三十三人，馀尽遁。甫三日，贼复劫大昌。祯趣同知
行，同知不应。指挥曹能、柴成与同知比激祯，祯即请
往，两人伪许相左右。祯上马，挟两人与俱夹水阵，既渡，两人见贼即走。祯被围，误入淖中。贼执欲降之，祯
大骂。贼怒，断其喉及右臂而死。